Ændret forslag til EUROPA-PARLAMENTETS OG RÅDETS DIREKTIV om ændring af Rådets direktiv 96/16/EF om statistiske undersøgelser af mælk og mejeriprodukter (forelagt af Kommissionen i henhold til EF-traktatens artikel 250, stk. 2)

2003/0060 (COD)

Ændret forslag til EUROPA-PARLAMENTETS OG RÅDETS DIREKTIV om ændring af Rådets direktiv 96/16/EF om statistiske undersøgelser af mælk og mejeriprodukter

1. Sagsforløb

2. april 2003: Kommissionens vedtagelse og fremsendelse af forslaget til Rådet og Europa-Parlamentet

KOM (2003) 158 endelig - 2003/0060 (COD)

2. september 2003: Europa-Parlamentets udtalelse ved førstebehandlingen.

2. Formålet med Kommissionens forslag

Rådets direktiv 96/16/EF vedrører statistiske undersøgelser af mælk og mejeriprodukter. Ifølge direktivets artikel 8 skal Kommissionen forelægge Rådet en rapport om de indvundne erfaringer.

Efter en interimsrapport af 27.9.2000 (KOM(2000) 600 endelig) er der blevet udarbejdet en endelig rapport om hele udarbejdelsen og gennemførelsen af lovgivningen på området.

Denne endelige rapport fra Kommissionen til Rådet og Europa-Parlamentet indeholder en teknisk evaluering af de forskellige aspekter af gennemførelsen af direktiv 96/16/EF. På baggrund af konklusionerne i denne rapport samt de indvundne erfaringer må det konstateres, at det er nødvendigt at ændre retsforskrifterne om statistikker over mælk og mejeriprodukter, så de i højere grad opfylder de behov, som den fælles landbrugspolitik stiller.

Specielt må der tages hensyn til mælkeproteins voksende betydning, men også oplysninger om den regionale produktion af komælk har fået voksende betydning. I størstedelen af medlemsstaterne tildeles mælkekvoterne af praktiske grunde på regionalt niveau, selv om beslutnings- og forvaltningsmyndigheden vedrørende mælkekvoteordningen fortsat ligger hos medlemsstaten. Et andet vigtigt emne er definitionen af undersøgelsesenhederne. Endelig bør der gøres en særlig indsats for at forbedre metodologien for udarbejdelse af statistikker over mælk og mejeriprodukter, bl.a. ved at anvende årlige standardspørgeskemaer, der udfyldes af medlemsstaterne på grundlag af en model, der er udarbejdet af Kommissionen.

3. Kommissionens udtalelse om Europa-Parlamentets ændringsforslag

3.1. Ændringsforslag, som Kommissionen accepterer

Europa-Parlamentet har fremsat 6 ændringsforslag, som alle accepteres af Kommissionen:

- ifølge ændringsforslag 1 udgår "og lokalt" i tredje betragtning

- ifølge ændringsforslag 2 udgår den nye betragtning 4 om muligheden for at gennemføre undersøgelser i lokale produktionsenheder

- ifølge ændringsforslag 3 udgår artikel 1, nr. 1, om definitionen af undersøgelsesenheder som lokale enheder for de medlemsstater, som ikke får foretagendernes samtykke til at undlade at lade dataene være fortrolige

- ifølge ændringsforslag 4, der vedrører artikel 1, nr. 2, udgår bestemmelsen om indsamling af data om mængderne af de vigtigste mejeriprodukter, der genanvendes i produktionsprocessen. Derimod opretholdes bestemmelsen om valgfrihed mellem to metoder: (i) estimering af proteinindholdet i friske produkter (output) og (ii) proteinindholdet i de anvendte produkter (input) for at evaluere proteinindholdet i de vigtigste mejeriprodukter

- ifølge ændringsforslag 5, der vedrører artikel 1, nr. 3, foreslås en forenkling af henvisningen til metodologirapporter for at undgå overflødige bestemmelser

- ifølge ændringsforslag 6, der vedrører artikel 1, nr. 4, udgår stykket om offentliggørelse af fortrolige data.

Ændringen af undersøgelsesenhed fra "foretagende" til "lokal produktionsenhed" synes at kunne volde vanskeligheder ved anvendelsen i en del af medlemsstaterne.

Hvad angår indsamling af data om genanvendelse i produktionsprocessen, har de fleste medlemsstater vanskeligt ved at indhente disse oplysninger. Der er risiko for, at en sådan indsamling indebærer store omkostninger, og at dataene ikke er pålidelige og sammenlignelige.

Hvad angår målemetoderne til beregning af proteinindholdet i mejeriprodukter, vil Kommissionen drage omsorg for, at der opnås sammenlignelige og pålidelige data.

Kommissionen accepterer alle 6 ændringsforslag fra Europa-Parlamentet og vil tage hensyn til dem i sit ændrede forslag.

3.2 Ændringsforslag, som Kommissionen ikke accepterer:

Ingen.

3.3 Ændringsforslag, som Kommissionen afviser

Ingen.

4. Konklusion

I henhold til EF-traktatens artikel 250, stk. 2, ændrer Kommissionen som angivet ovenfor sit forslag til Europa-Parlamentets og Rådets direktiv om ændring af Rådets direktiv 96/16/EF om statistiske undersøgelser af mælk og mejeriprodukter.